**Frunză de pelin**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sub o creangă de măslin

Caut ochii dragei mele

Încercând să îmi alin

Ale mele doruri grele.

Codru-şi pleacă frunza lin

Ascunzând cărările,

Gândul meu de tine plin

Cutreieră zările.

Pe sub ramuri de mălin

Îmi uit noaptea visele,

Iar surâsu-i cristalin

Îmi alintă nopţile.

Merg pe drum tăcut şi tâmp

Făr’ a şti unde mă duc,

Mă trezesc mergând pe câmp

Singur ca un pui de cuc.

Pe la troiţe mă-nchin

Tot cătându-i urmele!

Viaţa-i frunză de pelin

Fără ochi ca zările!

Pe sub poala codrului

Fără gânduri rătăcesc,

Paşii mă poartă haihui

Tot sperând să o găsesc.

Noaptea mă prinde pe drum

Umblând după ochii dragi,

Dorul meu se face fum

Şi se pierde printre fagi.